**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**ОТ ДЕСИСЛАВА ТАНЕВА – МИНИСТЪР НА ЗЕМЕДЕЛИЕТО, ХРАНИТЕ И ГОРИТЕ**

**Относно:** Проект на Постановление на Министерския съвет за приемане на Наредба за изискванията към бързо замразените храни

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане от Министерския съвет проект на Постановление за приемане на Наредба за изискванията към бързо замразените храни.

**Причини, които налагат приемането на акта**

В „Държавен вестник” бр. 52 от 2020 г. е публикуван новият Закон за храните. Законът влиза в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1, се прилагат подзаконовите нормативни актове по прилагането на отмененият Закон за храните, доколкото не противоречат на този закон.

На основание чл. 5 от Закона за храните специфичните изисквания към групи и подгрупи храни или определена храна от групи или подгрупи храни, тяхното производство, преработка и/или дистрибуция се определят с наредби на Министерския съвет.

В тази връзка е необходимо да бъде издадена нова наредба, която да отмени Наредбата за изискванията към бързо замразените храни (приета с Постановление № 273 на Министерския съвет от 2002 г., обн., ДВ, бр. 114 от 2002 г.), издадена на основание чл. 4 от отменения Закон за храните.

Проектът на наредба следва структурата и съдържанието на сега действащата Наредба за изискванията към бързо замразените храни, като са дефинирани по-ясно някои разпоредби свързани с въвеждане на изискванията на Директива на Съвета от 21 декември 1988 година за сближаване на законодателствата на държавите-членки относно дълбоко замразените храни за човешка консумация (89/108/ЕИО) (ОВ, L 040 от 11.02.1989 г.) и Директива 92/2/ЕИО на Комисията от 13 януари 1992 година за определяне на процедура за вземане на проби и за единен метод на Общността за анализ при официалния контрол на температурата на бързо замразени храни, предназначени за консумация от човека (OВ, L 34 от 11.02.1992 г.).

Директива 89/108/ЕИО е изменена с Регламент (ЕО) № 1882/2003 на Европейския парламент и на Съвета от 29 септември 2003 г. за адаптиране към Решение 1999/468/ЕО на Съвета на разпоредбите относно комитетите, които подпомагат Комисията при упражняването на изпълнителните ѝ правомощия, определени в актовете, които подлежат на процедурата, посочена в член 251 от Договора за Европейската общност (ОВ, L 284 от 31.10.2003 г.), с Директива 2006/107/ЕО на Съвета от 20 ноември 2006 г. за адаптиране на Директива 89/108/ЕИО за сближаване на законодателствата на държавите-членки относно дълбоко замразените храни за човешка консумация и Директива 2000/13/ЕО на Европейския парламент и Съвета за сближаване на законодателството на държавите-членки относно етикетирането, представянето и рекламата на храните поради присъединяването на България и Румъния (ОВ, L 363 от 20.12.2006 г.), с Регламент (ЕО) № 1137/2008 на Европейския парламент и на Съвета от 22 октомври 2008 г. за адаптиране към Решение 1999/468/ЕО на Съвета на някои актове, за които се прилага процедурата, предвидена в член 251 от Договора, във връзка с процедурата по регулиране с контрол — Адаптиране към процедурата по регулиране с контрол — част първа (ОВ, L 311 от 21.11.2008 г.), както и с Директива 2013/20/ЕС на Съвета от 13 май 2013 г за адаптиране на някои директиви в областта на безопасността на храните, ветеринарната и фитосанитарната политика поради присъединяването на Хърватия (ОВ, L 158 от 10.06.2013 г.).

С проекта на наредба се прецизират изискванията по отношение на производството, спецификациите, представянето или етикетирането на които следва да отговарят бързо замразените храни, за да се предлагат на пазара. Определят се също методите или правилата, които се използват за взимането на проби и измерването на температурата на бързо замразените храни.

С проекта на постановление се отменят и Наредбата за специфичните изисквания към мазнините за мазане, приета с Постановление № 34 на Министерския съвет от 2005 г. (обн., ДВ, бр. 22 от 2005 г.), Наредбата за изискванията при етикетиране на говеждо месо и продукти от говеждо месо, приета с Постановление № 286 на Министерския съвет от 2005 г. (обн., ДВ, бр. 1 от 2006 г.), Наредбата за изискванията към състава, характеристиките и наименованията на храните за кърмачета и преходните храни, приета с Постановление № 312 на Министерския съвет от 2007 г. (обн., ДВ, бр. 110 от 2007 г.) и Правилника за организацията и дейността на Националния съвет по безопасност на храните, приет с Постановление № 323 на Министерския съвет от 2006 г. (обн., ДВ, бр. 101 от 2006 г.).

Съгласно чл. 13 от Делегиран регламент (ЕС) 2016/127 на Комисията от 25 септември 2015 година за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за кърмачета и преходните храни и по отношение на изискванията за информация, свързана с храненето на кърмачета и малки деца (ОВ, L 25, 02.02.2016 г.), в съответствие с член 20, параграф 4 от Регламент (ЕС) № 609/2013 на Европейския парламент и на Съвета от 12 юни 2013 година относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията текст от значение за ЕИП (ОВ, L 181, 29.06.2013 г.), Директива 2006/141/ЕО на Комисията от 22 декември 2006 година относно храните за кърмачета и преходните храни и за изменение на Директива 1999/21 (ОВ, L 401 от 30.12.2006 г.) се отменя, считано от 22 февруари 2020 г. Директива 2006/141/ЕО обаче продължава да се прилага до 21 февруари 2021 г. по отношение на храни за кърмачета и преходни храни, произведени от белтъчни хидролизати.

С оглед на гореизложеното и в съответствие и с § 19 от преходните и заключителни разпоредби на Закона за храните Наредбата за изискванията към състава, характеристиките и наименованията на храните за кърмачета и преходните храни с която в националното законодателство е транспонирана Директива 2006/141/ЕО се отменя считано от 22 февруари 2021 г.

Посочените наредби са издадени на основание чл. 4 от отменения Закон за храните и в тези случаи няма необходимост от издаване на нови национални нормативни актове, поради факта, че съответната материя е изцяло уредена на европейско ниво от действащи регламенти (Регламент (ЕС) № 1308/2013 на Европейския парламент и на Съвета от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007; Регламент (ЕО) № 1760/2000 на Европейския парламент и на Съвета от 17 юли 2000 година за създаване на система за идентификация и регистрация на едър рогат добитък и относно етикетирането на говеждо месо и продукти от говеждо месо и за отмяна на Регламент (ЕО) № 820/97 на Съвета; Регламент (ЕО) № 1825/2000 на Комисията от 25 август 2000 година за установяване на подробни правила за прилагането на Регламент (ЕО) № 1760/2000 на Европейския парламент и на Съвета във връзка с етикетирането на говеждо месо и продукти от говеждо месо; Регламент (ЕС) № 609/2013 на Европейския парламент и на Съвета от 12 юни 2013 година относно храните, предназначени за кърмачета и малки деца, храните за специални медицински цели и заместителите на целодневния хранителен прием за регулиране на телесното тегло и за отмяна на Директива 92/52/ЕИО на Съвета, директиви 96/8/ЕО, 1999/21/ЕО, 2006/125/ЕО и 2006/141/ЕО на Комисията, Директива 2009/39/ЕО на Европейския парламент и на Съвета и регламенти (ЕО) № 41/2009 и (ЕО) № 953/2009 на Комисията; и Делегиран регламент (ЕС) 2016/127).

**Цели**

Проектът на Наредба за изискванията към бързо замразените храни определя:

1. характеристиките и наименованието на бързо замразените храни, предназначени за консумация от човека;

2. изисквания към производството на бързо замразени храни;

3. изискванията към температурата на бързо замразените храни при транспорт и съхранение;

4. начините за етикетиране и за обозначаване на бързо замразените храни;

5. реда за вземане на проби и метода за измерване на температурата на бързо замразените храни.

Наредбата се издава на основание чл. 5 от Закона за храните и отменя Наредбата за изискванията към бързо замразените храни.

**Очаквани резултати от прилагането на акта**

 С оглед постигане на високо равнище на защита здравето на потребителите и правото им на информация, следва да се гарантира, че потребителите са подходящо информирани относно консумираните от тях храни. С прилагането на наредбата ще се постигне и спазването на ясни критерии по отношение на производството, спецификациите, представянето или етикетирането на които следва да отговарят бързо замразените храни, за да се предлагат на пазара.

Създават се предпоставки за повишаване на ефективността на контрола върху спазването на изискванията за обозначаване, етикетиране, предлагане, и продажба на такива храни.

**Анализ за съответствие с правото на Европейския съюз**

С наредбата се въвеждат разпоредбите на Директива на Съвета от 21 декември 1988 година за сближаване на законодателствата на държавите-членки относно дълбоко замразените храни за човешка консумация (89/108/ЕИО) и Директива 92/2/ЕИО на Комисията от 13 януари 1992 година за определяне на процедура за вземане на проби и за единен метод на Общността за анализ при официалния контрол на температурата на бързо замразени храни, предназначени за консумация от човека. Във връзка с това са приложени и таблици на съответствието с правото на ЕС.

С наредбата се осигурява прилагането на Регламент (ЕО) № 37/2005 на Комисията от 12 януари 2005 година относно мониторинга на температурата в транспортните средства и съоръженията за складиране и съхраняване на бързо замразени храни, предназначени за консумация от човека (ОВ, L 10 от 13.01.2005 г.)

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е приложена финансова обосновка съгласно чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Не са необходими допълнителни разходи/трансфери и други плащания по бюджета на Министерството на земеделието, храните и горите за 2021 г.

Проектът на акт не води до изменения в целевите стойности на показателите за изпълнение, в това число ключовите индикатори.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, докладът към него, частичната предварителната оценка на въздействието и становището на дирекция „Модернизация на администрацията“ в администрацията на Министерския съвет са публикувани на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В съответствие с чл. 26, ал. 5 от Закона за нормативните актове справката за постъпилите предложения заедно с обосновка за неприетите предложения в резултат на проведената обществена консултация е публикувана на интернет страницата на Министерството на земеделието, храните и горите и на Портала за обществени консултации.

Проектът на Постановление на Министерския съвет за приемане на Наредба за предоставянето на информация на потребителите за храните е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 5 от Закона за храните и
чл. 8, ал. 2 от Устройствения правилник на Министерският съвет и на неговата администрация предлагам Министерският съвет да приеме приложения проект на Постановление.

|  |  |
| --- | --- |
| **Приложение:**  | 1. Проект на Постановление на Министерския съвет;
2. Проект на Наредба за изискванията към бързо замразените храни;
3. Частична предварителна оценка на въздействието;
4. Становище на дирекция „Модернизация на администрацията“ на Министерския съвет;
5. Финансова обосновка;
6. Таблици на съответствието с правото на Европейския съюз;
7. Становища на Работна група 1 „Свободно движение на стоки”;
8. Становища на Работна група 7 „Земеделие”;
9. Справка за отразяване на постъпилите по реда на чл. 32 – 34 от УПМСНА становища;
10. Постъпили становища;
11. Справка за получените предложения и становища от проведената обществена консултация;
12. Получени предложения и становища;
13. Проект на съобщение за средствата за масово осведомяване.
 |

**ДЕСИСЛАВА ТАНЕВА**

*Министър на земеделието, храните и горите*